b'\n_START_ARTICLE_\nNegova\n_START_SECTION_\nZgodovina kraja in znamenitosti\n_START_PARAGRAPH_\nNa starih kulturnih tleh se je \xc5\xbee zelo zgodaj razvilo naselje, ki se prvi\xc4\x8d pisno omenja 1106 kot Negoinzelo, poldrugo stoletje kasneje 1265, pa se kraj opisuje kot Negowe. To je bila najbr\xc5\xbe slovenska naselbina, ki je dobila ime po Negoju, ve\xc4\x8dkrat omenjenem v srednjeve\xc5\xa1kih pisnih virih._NEWLINE_Okolje ima bogato kulturno in naravno dedi\xc5\xa1\xc4\x8dino. Poseljeno je bilo \xc5\xbee v pradavnih \xc4\x8dasih, kar potrjujejo arheolo\xc5\xa1ka najdi\xc5\xa1\xc4\x8da iz prazgodovinske, ilirske, keltske in rimske dobe, to so kamnite sekire, bronaste sekire, znamenite hal\xc5\xa1tatske \xc4\x8delade z venetskimi napisi(znane kot Negovske \xc4\x8delade), rimske gomile, rimski novci in podobno. Kulturno zgodovinski spomeniki so grad, cerkev, ku\xc5\xbena znamenja in \xc5\xa1tevilna sakralna znamenja-kri\xc5\xbei in kapele, posejane po gri\xc4\x8dih. Nedvomno je najpomembnej\xc5\xa1i kulturni spomenik grad. Obse\xc5\xbeen grajski kompleks velja za odli\xc4\x8den primer razvoja novome\xc5\xa1ke grajske arhitekture, navezane na srednjeve\xc5\xa1ko stavbno izro\xc4\x8dilo.\n_START_SECTION_\n\xc5\xbdupna Marijina cerkev\n_START_PARAGRAPH_\nNa ozemlju med Dravo in Muro je nastalo pet pra\xc5\xbeupnij, Jerenina, Radgona, Ptuj, Maribor in Velika Nedelja. V pra\xc5\xbeupnijo Radgone je spadalo tudi obmo\xc4\x8dje Negove. _NEWLINE_Prvotno cerkvico Device Marije v Negovi je leta 1556 dala postaviti grofica Katarina Trauttmannsdorf. Ker je bila prvotna cerkvica premajhna, jo je tedanji prvi \xc5\xbeupnik Andrej Adam Nudl pove\xc4\x8dal. Tako je bila postavljena sedanja cerkev, katera je bila postavljena leta 1710, to nam nakazuje kronogram na oboku MDCLLVV. Glavni oltar je posve\xc4\x8den Mariji Devici. Farno \xc5\xbeegnanje je 8. septembra na praznik Marjinega rojstva.\n_START_SECTION_\nGrad Negova\n_START_PARAGRAPH_\nGrad se prvi\xc4\x8d omenja leta 1425, ko je bil v lasti plemi\xc4\x8dev Windenskih. Po letu 1431 so se vrstili razli\xc4\x8dni lastniki in osvajalci. Leta 1542 do leta 1945 je pripadal plemi\xc5\xa1ki dru\xc5\xbeini Trautmannsdorf, ki je skozi \xc4\x8das z obnavljanjem dala pe\xc4\x8dat dana\xc5\xa1nji podobi. Malo znano je, da je bila gra\xc5\xa1\xc4\x8dina Negova v 17. stoletju najmo\xc4\x8dnej\xc5\xa1a posest med Muro in Pesnico.V lasti je imela pribli\xc5\xbeno 540 hektarjev razli\xc4\x8dnih zemlji\xc5\xa1\xc4\x8d, skrbno obdelanih in vzdr\xc5\xbeevanih. Na gradu je delovalo najstarej\xc5\xa1e sodi\xc5\xa1\xc4\x8de v okoli\xc5\xa1u (gorska pravda).\n_START_SECTION_\nRazvoj \xc5\xa1olstva\n_START_PARAGRAPH_\nPomben del kulturne zgodovine predstavlja nastanek in razvoj \xc5\xa1olstva. V Negovi se je \xc5\xa1ola za\xc4\x8dela zgodaj. U\xc4\x8dili so ludimagistri in u\xc4\x8ditelji. V \xc4\x8dasu Marije Terezije je za\xc5\xbeivela ideja splo\xc5\xa1ne osnovne \xc5\xa1ole. \xc5\xa0ola je bila ustanovljena leta 1783. Nato zaradi pove\xc4\x8danja \xc5\xa1tevila otrok staro \xc5\xa1olo poru\xc5\xa1ijo in leta 1860 zgrajena \xc2\xbbdana\xc5\xa1nja\xc2\xab\xc2\xa0\xc5\xa1ola, leta 1908 nova, stara \xc5\xa1ola, ki so jo v novi Jugoslaviji prezidali in ji dozidali telovadnico. \xc5\xa0olstvo v Negovi so skozi \xc4\x8das oblikovale tri \xc5\xa1olske zakonodaje: avstrijska, starojugoslovanska in novojugoslovanska. Sedaj se osnovna \xc5\xa1ola v Negovi imenuje po akademiku Antonu Trstenjaku.\n_START_SECTION_\nNaravnogeografske zna\xc4\x8dilnosti\n_START_PARAGRAPH_\nSlovenske Gorice v geolo\xc5\xa1kem pogledu spadajo k Panonskem bazenu. Zgrajene so iz sedimentnih kamnin neogenske starosti, ki so se nalagale na metamorfno podlago. So slabo sprijete ter manj odporne proti delovanju zunanjih sil. Zato so na tem podro\xc4\x8dju zna\xc4\x8dilni usadi, ki ustvarijo strma podro\xc4\x8dja in obte\xc5\xbeujejo kmetijsko obdelavo tal ter ponekod tudi gradnjo hi\xc5\xa1. Kamnine, ki prevladujejo so peski, gline, laporji ter nekaj apnencev. Slovenske Gorice so najve\xc4\x8dje sklenjeno gri\xc4\x8devje v Sloveniji. Sestavljajo jih slemena in gri\xc4\x8di, med rekami in potoki sta naj\xc5\xa1ir\xc5\xa1i  reka \xc5\xa0\xc4\x8davnica in Pesnica. Najvi\xc5\xa1ji vrhovi v osrednjem delu segajo tja do 300 metrov. Na obmo\xc4\x8dju Negove se nadmorska vi\xc5\xa1ina dviga pribli\xc5\xbeno od 216 metrov, ob reki \xc5\xa0\xc4\x8davnici pa do 317 metrov na Negovskem Vrhu._NEWLINE_Jugovzhodno od Negove se na 172 hektarjih razprostira Negovsko jezero. Jezero je nastalo z zdru\xc5\xbeitvijo treh grajskih ribnikov. Leta 1967 je bilo jezero progla\xc5\xa1eno za varovan krajinski park, kjer imata domovanje redki vodni ore\xc5\xa1ek in pisani lokvanj.\n_START_SECTION_\nPodnebje\n_START_PARAGRAPH_\nPodnebje je panonsko celinsko. Srednja temperatura je med 8,7\xc2\xa0\xc2\xb0C in 9,9\xc2\xa0\xc2\xb0C . Najtoplej\xc5\xa1i mesec je junij, takrat se mese\xc4\x8dne temperature gibljejo med 18\xc2\xa0\xc2\xb0C in 20\xc2\xa0\xc2\xb0C . Najni\xc5\xbeje temperature povpre\xc4\x8dno zabele\xc5\xbeimo v mesecu januarja, ko se spustijo tja med -2\xc2\xa0\xc2\xb0C do 0\xc2\xa0\xc2\xb0C. Pono\xc4\x8di se kopi\xc4\x8di hladen zrak, predvsem zaradi u\xc4\x8dinka majhnega strmca in zaprtosti v dolinah. U\xc4\x8dinek son\xc4\x8dnega obsevanja je v teh predelih pogosto manj\xc5\xa1i zaradi megle. Tako imajo obmo\xc4\x8dja v dolinah v povpre\xc4\x8dju ni\xc5\xbeje temperature kot sosednja obmo\xc4\x8dja in vrhovi. Zelo pogost je temperaturni obrat, posebej spomladi, ki povzro\xc4\x8da pozebe, predvsem na dnu dolin in kotanj. Nad dnom dolin pa je oblikovan poseben termalni pas, na katerem so pozebe redkej\xc5\xa1e. Zato so prisojna pobo\xc4\x8dja zasajena s vinsko trto in s sadnimi drevesi. _NEWLINE_V povpre\xc4\x8dju pade letno med 900 in 1000 milimetrov padavin. Vendar se ta razpon lahko med posameznimi leti zelo pove\xc4\x8da.\n_START_SECTION_\nPrebivalstvo\n_START_PARAGRAPH_\nPo popisu prebivalstva leta 2002 je v osmih vaseh, kolikor jih spada v sklop Krajevne skupnosti Negova, \xc5\xbeivelo 1134 prebivalcev. Najve\xc4\x8d prebivalcev ima vas Negova, in sicer 329 oziroma 29% vseh prebivalcev Krajevne skupnosti. _NEWLINE_Prvi demografski \xc5\xa1ok je bilo zaznati ob popisu leta 1931, takrat se je \xc5\xa1tevilo prebivalcev zmanj\xc5\xa1alo za 7,6%. Vzroke je treba iskati predvsem v dogajanju prve svetovne vojne, ki je vplivala na zve\xc4\x8dano smrtnost in zmanj\xc5\xa1ano rodnost. Po prvi svetovni vojni so nastopila slaba gospodarska leta, predvsem  se je slab\xc5\xa1al socialni polo\xc5\xbeaj ljudi na agrarnih podro\xc4\x8djih, kakr\xc5\xa1no je takrat obmo\xc4\x8dje Negove vsekakor bilo. Kmetje so odhajali s trebuhom za kruhom iskat bolj\xc5\xa1e zaposlitve v bli\xc5\xbenja mesta in tujino. Ob naslednjem popisu prebivalstva, \xc4\x8dez tri leta pa bele\xc5\xbeimo porast prebivalcev. Kasneje med leti 1948 pa do 2002 bele\xc5\xbeimo nenehen upad prebivalcev. Tak\xc5\xa1na demografska slika je bila predvsem odraz stanja po drugi svetovni vojni. _NEWLINE_Izobrazbena struktura je tesno povezana s stopnjo gospodarske razvitosti. Nanjo vpliva predvsem \xc5\xa1olski sistem ter vlaganja v \xc5\xa1olstvo in znanost.\n_START_SECTION_\nGospodarstvo\n_START_PARAGRAPH_\nNa obmo\xc4\x8dju Krajevne skupnosti Negova ni ve\xc4\x8djih zaposlitvenih mo\xc5\xbenosti, saj na tem obmo\xc4\x8dju ni ve\xc4\x8djih proizvodnih obratov. Zaradi tega so kar tri \xc4\x8detrtine prebivalstva zaposlene zunaj kraja bivanja in se dnevno vozijo v bli\xc5\xbenje zaposlitvene centre (Gornja Radgona, Lenart, Murska Sobota, Maribor\xe2\x80\xa6). Najve\xc4\x8dji zaposlitveni obrat je v Lokavcih, podjetje Lon\xc4\x8dari\xc4\x8d- Monta\xc5\xbea d.o.o., ki zaposluje 27 ljudi.  _NEWLINE_V KS Negova je bilo leta 2002 aktivnih 48% prebivalstva. Zelo visok dele\xc5\xbe prebivalstva je upokojenega, in sicer 18,7%. Medtem, ko je dele\xc5\xbe otrok, u\xc4\x8dencev, dijakov in \xc5\xa1tudentov, 26,5%. Razmerje med aktivnim in neaktivnim prebivalstvom je bilo leta 2002 popolnoma identi\xc4\x8dno dr\xc5\xbeavnemu razmerju.\n_START_SECTION_\nTuristi\xc4\x8dne znamenitosti\n_START_PARAGRAPH_\nTurizem sodi med strate\xc5\xa1ke razvojne prioritete ob\xc4\x8dine Gornja Radgone. \xc4\x8ceprav obstaja v pokrajini ob Muri \xc5\xbee kar nekaj uveljavljenih turisti\xc4\x8dnih destinacij, pa ima regija velike prilo\xc5\xbenosti v razvoju za dodatne turisti\xc4\x8dne ponudbe tudi na pode\xc5\xbeelju. Ena izmed izjemnih prilo\xc5\xbenosti za razvoj turizma na pode\xc5\xbeelju predstavlja prav obmo\xc4\x8dje Negove, kjer sta mirna in ohranjena narava ter bogata kulturna dedi\xc5\xa1\xc4\x8dina. Vse te dejavnosti oblikujejo zanimivo turisti\xc4\x8dno ponudbo. _NEWLINE_Grajski kompleks Negova predstavlja pomemben del naravne in kulturne dedi\xc5\xa1\xc4\x8dine kraja in \xc5\xa1ir\xc5\xa1ega zaledja Negove. Zapisi gradu Negova so danes eden izmed najbolj atraktivnih gradov v Sloveniji. _NEWLINE_Obmo\xc4\x8dje Negove pa ponuja tudi prilo\xc5\xbenosti za naraven turisti\xc4\x8dni razvoj. Eden izmed najmo\xc4\x8dnej\xc5\xa1ih adutov v tem obmo\xc4\x8dju so vsekakor slatinski vrelci. Malo je de\xc5\xbeel in obmo\xc4\x8dji, ki bi se lahko pohvalile s tolik\xc5\xa1nim \xc5\xa1tevilom vrelcev kot jih premore obmo\xc4\x8dje Negove. Tako nas Negovska pot med vrelci popelje skozi bogastvo naravnega izro\xc4\x8dila.\n_START_SECTION_\nDelovanje dru\xc5\xa1tev skozi zgodovino\n_START_PARAGRAPH_\nDru\xc5\xa1tva v Negovi so nastajala iz potreb posameznikov ali skupine somi\xc5\xa1ljenikov. Najstarej\xc5\xa1e dru\xc5\xa1tvo v Negovi je bilo Kulturno-posvetno dru\xc5\xa1tvo. Pona\xc5\xa1ali so se z delovanjem pihalne godbe, me\xc5\xa1anega pevskega zbora, tambura\xc5\xa1ko sekcijo in skupino. Nato je vojna kulturno delovanje za\xc4\x8dasno prekinila. Kasneje zaradi obilice problemov po vojni dru\xc5\xa1tvo ni ve\xc4\x8d za\xc5\xbeivelo._NEWLINE_Prostovoljno gasilsko dru\xc5\xa1tvo je bilo ustanovljeno leta 1946. Dru\xc5\xa1tvo je v za\xc4\x8detku gnala \xc5\xbeelja pomagati ljudem v stiski. Bili so brez ustrezne opreme in prostora. Nato so se jim \xc5\xbeelje usli\xc5\xa1ale in zgradili so prvi gasilski dom v Negovi, leta 1952. Na po\xc5\xbeare so se odpravljali s konjsko vprego, nato pa so leta 1962 kupili gasilski avto._NEWLINE_Delovalo je tudi Lovsko dru\xc5\xa1tvo, ki je nastalo v lovski sezoni 1949/1950 z zdru\xc5\xbeitvijo Lovske dru\xc5\xbeine Negova in Spodnji Ivanjci. Leta 1960 so lovci zgradili prvi Lovski dom, ki je bil kasneje leta 1988 dograjen.  Lovi\xc5\xa1\xc4\x8de zajema 2.200 hektarjev lovske povr\xc5\xa1ine. Danes je v lovi\xc5\xa1\xc4\x8du najve\xc4\x8d srnjadi, spremenjen na\xc4\x8din kmetovanja pa je povzro\xc4\x8dil velik upad male divjadi._NEWLINE__NEWLINE_Za razvoj turizma ima Negova odli\xc4\x8dne danosti. Kulturna in naravna dedi\xc5\xa1\xc4\x8dina je \xc5\xbee zelo zgodaj narekovala ustanovitev Turisti\xc4\x8dnega dru\xc5\xa1tva Negova, kasneje imenovanega Turisti\xc4\x8dno dru\xc5\xa1tvo Negova- Spodnji Ivanjci. Danes je turisti\xc4\x8dno dru\xc5\xa1tvo zelo aktivno. Prisotna je velika skrb za urejenost okolja, \xc5\xa1e bolj pa \xc5\xbeelja pripeljati turiste in jim pokazati Negovo._NEWLINE_Na podro\xc4\x8dju Negove pa delujeta tudi \xc4\x8cebelarsko dru\xc5\xa1tvo ter Upokojensko dru\xc5\xa1tvo.\n_START_SECTION_\nIzvor krajevnega imena\n_START_PARAGRAPH_\nNajstarej\xc5\xa1i zapis ka\xc5\xbee na izvorno ime kraja Negojine selo, kar vsebuje svojilni pridevnik hipokoristika Negojin\xd1\x8a. Mlaj\xc5\xa1i zapisi  in ime kraja v dana\xc5\xa1nji obliki ka\xc5\xbeejo na Negova (vas), kar vsebuje svojilni pridevnik hipokristika Nego, ki je izpeljan iz osebnega imena Neg\xc3\xb3nje V starih listinah se kraj omenja leta 1106  Negoinezelo, 1265 Negowe ter leta 1361 Negaw.'